Dís wat Suid-Afrikaners doen as hulle tuis werk – navorsingVir baie mense was dit moeilik om ‘n balans tussen werk en ‘n private lewe te vind. (Foto: pixabay) Onlangse navorsing deur die Russies-gebaseerde kubersekuriteitsmaatskappy Lab Kaspersky dui daarop dat mense wat tydens die Covid-19-pandemie van die huis af werk ŉ hele paar nuwe gewoontes aangeleer het – en een daarvan is om in jou adamsgewaad te werk. Navorsers het ŉ opname gedoen omtrent die gedrag van 8 000 klein en mediumgrootte ondernemings se werknemers. Altesaam 15% van Suid-Afrikaanse respondente wat aan die navorsing deelgeneem het, sê hulle geniet dit om sonder klere te werk. Ander plesiertjies wat Suid-Afrikaners oënskynlik geniet is om op ŉ weeksdag lekker laat te slaap (42%), om die een Netflix-program na die volgende te kyk (33%) en om eerder buite in die tuin of op ŉ stoep te werk (32%). Terwyl die werksomgewing tydens die wêreldwye pandemie bykans ŉ gedaanteverwisseling ondergaan het – die kantoorlessenaar is verruil vir die eetkamertafel of kombuiskas – het werkers ook talle struikelblokke gehad wat hulle in hierdie tyd moes probeer oorkom. Die balans tussen werk en ŉ private lewe was een daarvan. Volgens die Wêreld- Ekonomiese Forum (WEF) het mense wat die afgelope jaar meestal nié van die kantoor af gewerk het nie, gesukkel met hul geestesgesondheid en ander welstandskwessies. Daar moes voltyds na kinders omgesien word en internetverbindings wat lol het talle mense grys hare gegee. Nietemin het sommige kantoorwerkers wat hul skielik tuis bevind het, die ervaring geniet en wil hulle nou die gewoontes wat hulle aangeleer het, nie sommerso laat vaar nie. Marina Titoya, hoof van verbruikersprodukbemarking by Kaspersky, sê die afsonderingstydperk was ŉ tweesnydende swaard vir mense wat van die huis af kon werk. “Aan die een kant het werkers eindelik die kans gekry om te vergeet van die beslommernis van die stadslewe en kon hulle in ŉ meer gemaklike atmosfeer werk. Aan die ander kant was daar talle uitdagings om produktief te probeer bly, die ruimte waarin hulle werk behoorlik te organiseer en nuwe gewoontes aan te leer,” het Titoya gesê. “As jy van die huis af werk, is jou privaatheid in groter gevaar. Dit maak dit belangrik om jou digitale sekuriteit in gedagte te hou.” Benewens die feit dat hulle daarvan hou om sonder die gewone kantoordrag aan te meld vir diens – jou Adamspakkie is nog nie heeltemal aanvaarbare werksdrag nie – het Kaspersky se navorsing bevind die meeste respondente het die meer gemaklike uitrustings geniet. Altesaam 66% van deelnemers aan die studie sê hulle het gewoond geraak aan dié manier van aantrek en sou verkies as hulle dit in die toekoms ook só sou kon doen. Lang pendeltye was vir talle mense ook iets van die verlede en om vyf minute voor werk wakker te word, was vir duisende werkers ŉ absolute vreugde. Talle ander – sowat 42% van deelnemers – het dit boonop geniet om deur die loop van die dag ŉ vinnige uiltjie te knip. Sowat 15% van deelnemers het ŉ videospeletjie of twee in werkstyd ingepas, 18% het wegneemetes vir middagete bestel en 10% van mense het aangedui dat hulle nou minder stort. The cats still haven't quite figured out what 'working from home' means. pic.twitter.com/Z0HdgESvCL — Edward Caddy (@edwardcaddy) December 7, 2020